รัฐบาลไทย-ข่าวทำเนียบรัฐบาล-กระทรวงยุติธรรม โดยกรมบังคับคดีแถลงผลงานไตรมาสที่ ๓ ปีงบประมาณ ๒๕๖๑ สามารถเร่งผลักดันทรัพย์สินได้กว่า ๓๕,๘๕๗ ล้านบาท ไกล่เกลี่ยข้อพิพาทชั้นบังคับคดีให้กับลูกหนี้สำเร็จไปแล้วกว่า
วันอังคารที่ 31 กรกฎาคม 2561
กระทรวงยุติธรรม โดยกรมบังคับคดีแถลงผลงานไตรมาสที่ ๓ ปีงบประมาณ ๒๕๖๑ สามารถเร่งผลักดันทรัพย์สินได้กว่า ๓๕,๘๕๗ ล้านบาท ไกล่เกลี่ยข้อพิพาทชั้นบังคับคดีให้กับลูกหนี้สําเร็จไปแล้วกว่า
กรมบังคับคดีแถลงผลงานไตรมาสที่ ๓ ปีงบประมาณ ๒๕๖๑ สามารถเร่งผลักดันทรัพย์สินได้กว่า ๓๕,๘๕๗ ล้านบาท ไกล่เกลี่ยข้อพิพาทชั้นบังคับคดีให้กับลูกหนี้สําเร็จไปแล้วกว่า ๘,๓๘๒ ราย และดําเนินงานด้านต่าง ๆ เพื่ออํานวยความยุติธรรม ลดความเหลื่อมล้ําทางสังคม และอํานวยคว
ในวันอังคารที่ ๓๑ กรกฎาคม ๒๕๖๑ เวลา ๑๐.๐๐ น. นางสาวรื่นวดี สุวรรณมงคล อธิบดีกรมบังคับคดี แถลงผลการดําเนินงานของไตรมาสที่ ๓ ประจําปีงบประมาณ พ.ศ. ๒๕๖๑ โดยกรมบังคับคดีได้เน้นการดําเนินงานด้านต่าง ๆ ตามนโยบายรัฐบาล นโยบายและหลักการบริหารงานที่สําคัญของรัฐมนตรีว่าการกระทรวงยุติธรรม และการดําเนินงานที่ “เป็นธรรม ง่าย สะดวก และรวดเร็ว” รวมถึงมุ่งอํานวยความสะดวกให้กับประชาชน โดยพัฒนานวัตกรรมและเทคโนโลยีสารสนเทศเพื่อพัฒนาไปสู่ LED - Thailand ๔.๐ สําหรับผลการดําเนินงานไตรมาสที่ ๓ ประจําปีงบประมาณ พ.ศ. ๒๕๖๑ มีดังนี้
๑. ด้านการเสริมสร้างสภาพคล่องและการเติบโตทางเศรษฐกิจ และความสามารถในการแข่งขันของประเทศ ในไตรมาสที่ ๓ ประจําปีงบประมาณ พ.ศ. ๒๕๖๑ สามารถผลักดันทรัพย์สินได้จํานวน ๓๕,๘๕๗,๗๖๗,๘๒๑ บาท เมื่อเทียบกับช่วงเวลาเดียวกันกับปีงบประมาณ พ.ศ. ๒๕๖๐ ในปีนี้สามารถผลักดันทรัพย์สินได้สูงกว่า คิดเป็นร้อยละ ๗.๙๒ ส่งผลให้ผลการผลักดันทรัพย์สินในภาพรวมตั้งแต่ ตุลาคม ๒๕๖๐ - มิถุนายน ๒๕๖๑ สามารถผลักดันได้ ๑๐๓,๑๓๗,๗๔๗,๓๗๕ บาท คิดเป็นร้อยละ ๙๓.๗๖ ของค่าเป้าหมาย (ค่าเป้าหมาย ๑๑๐,๐๐๐ ล้านบาท) ซึ่งเป็นผลมาจากการจัดขายทอดตลาดในวันหยุดราชการ (วันเสาร์) จัดมหกรรมขายทอดตลาดนอกสถานที่ จัดมหกรรมขายทอดตลาดในเขตพื้นที่ระเบียงเศรษฐกิจพิเศษภาคตะวันออก (EEC) ซึ่งเป็นการเพิ่มผู้ซื้อทรัพย์รายใหม่ๆ ตลอดจนการแข่งขันราคาที่สูงขึ้น และเป็นการอํานวยความสะดวกให้กับประชาชนในการเข้าถึงการขายทอดตลาด
๒. ด้านการลดความเหลื่อมล้ําทางสังคม การไกล่เกลี่ยข้อพิพาทในชั้นบังคับคดี ภายใต้นโยบาย “เชิงรุก เชิงลึก และครอบคลุม” กรมบังคับคดีได้จัดมหกรรมไกล่เกลี่ยข้อพิพาทชั้นบังคับคดีร่วมกับหน่วยงานต่าง ๆ ทั้งภาครัฐ และภาคเอกชน โดยจัดมหกรรมทั้งในและนอกสถานที่ ทั้งในส่วนกลางและส่วนภูมิภาค เพื่อเปิดโอกาสให้ลูกหนี้และเจ้าหนี้ได้มีโอกาสเจรจาขําระหนี้ ในไตรมาสที่ ๓ ประจําปีงบประมาณ พ.ศ. ๒๕๖๑ สามารถไกล่เกลี่ยสําเร็จ ๘,๓๘๒ เรื่อง คิดเป็นทุนทรัพย์ จํานวน ๒,๑๓๕,๒๖๙,๓๖๓.๕๑ บาท ความสําเร็จคิดเป็นร้อยละ ๘๓.๖๗ ของเรื่องที่เข้าสู่การไกล่เกลี่ย ซึ่งสูงกว่าในช่วงเวลาเดียวกันของปีงบประมาณ พ.ศ. ๒๕๖๐ คิดเป็นร้อยละ ๔๕.๓๙ ภาพรวมผลสําเร็จของการไกล่เกลี่ยข้อพาทชั้นบังคับคดี ตั้งแต่ ตุลาคม ๒๕๖๐ - มิถุนายน ๒๕๖๑ สามารถไกล่เกลี่ยสําเร็จ จํานวน ๑๘,๑๒๙ เรื่อง ทุนทรัพย์รวม ๕,๕๗๕,๒๖๙,๓๖๓.๕๑ บาท บาท คิดเป็นผลสําเร็จร้อยละ ๘๗.๗๐ ของเรื่องที่เข้าสู่การไกล่เกลี่ย
ทั้งนี้ในการจัดมหกรรมไกล่เกลี่ยข้อพิพาทร่วมกับ ก.ย.ศ. ตั้งแต่ เดือนตุลาคม ๒๕๖๐ - มิถุนายน ๒๕๖๑ มีเรื่องเข้าสู่การไกล่เกลี่ยรวม ๘,๑๑๔ เรื่อง ไกล่เกลี่ยสําเร็จ ๗,๑๕๘ เรื่อง รวมทุนทรัพย์จํานวน ๘๘๐,๐๒๒,๕๕๖.๐๓ บาท ความสําเร็จคิดเป็นร้อยละ ๘๘.๒๒ ของเรื่องที่เข้าสู่การไกล่เกลี่ย ซึ่งสูงกว่าในปีงบประมาณ พ.ศ. ๒๕๖๐ ทั้งปี ที่มีเรื่องเข้าสู่การไกล่เกลี่ย ๔,๐๓๘ เรื่อง ไกล่เกลี่ยสําเร็จ ๓,๗๓๐ เรื่อง รวมทุนทรัพย์ ๔๒๖,๘๙๖,๔๒๖.๘๘ บาท
๓. ด้านการพัฒนาและปรับปรุงแก้ไขกฎหมายที่เกี่ยวข้องให้มีความทันสมัย มีมาตรฐานสากล และให้การบังคับใช้กฎหมายที่มีประสิทธิภาพมากยิ่งขึ้น
๓.๑ ร่างพระราชบัญญัติล้มละลาย (ฉบับที่ ..) พ.ศ. .... (เจ้าพนักงานพิทักษ์ทรัพย์เอกชน) ตามที่สภาขับเคลื่อนปฏิรูปประเทศ ได้นําเสนอเรื่องการถ่ายโอนภารกิจเจ้าพนักงานพิทักษ์ทรัพย์ ให้ภาคเอกชน เป็นการปฏิรูประบบราชการ และที่ประชุมคณะรัฐมนตรี มีมติเห็นชอบเรื่องดังกล่าว คดีล้มละลายมีความซับซ้อนทางด้านบัญชีและการเงินมากยิ่งขึ้น เจ้าพนักงานพิทักษ์ทรัพย์จําเป็นต้องเป็นผู้ที่มีความรู้ สหวิชาชีพในการจัดกิจการและทรัพย์สินของลูกหนี้ และเป็นการเพิ่มขีดความสามารถในการแข่งขันของประเทศ ร่างพระราชบัญญัติดังกล่าวโดยหลักการและสาระสําคัญ เป็นการเพิ่มเติมเป็นหมวด ๕/๑ เจ้าพนักงานพิทักษ์ทรัพย์เอกชน ประกอบด้วย บทนิยามและคุณสมบัติ อํานาจหน้าที่ การขึ้นทะเบียน การควบคุมกํากับดูแล คณะกรรมการกํากับดูแล ค่าตอบแทน โทษ และหลักประกันความเสียหาย โดยผู้เข้าร่วมรับฟังความเห็นได้ให้ข้อสังเกตในประเด็นเกี่ยวกับคุณสมบัติ อํานาจหน้าที่ การจัดรูปแบบทางการเงินและบัญชี การกํากับดูแล การตรวจสอบบัญชีและโทษของเจ้าพนักงานพิทักษ์ทรัพย์เอกชน
กรมบังคับคดี ได้เปิดรับฟังความคิดเห็นต่อหลักการและสาระสําคัญของร่างพระราชบัญญัติฯ ดังกล่าวระหว่างวันที่ ๙-๒๖ กรกฎาคม ๒๕๖๑ ทางเว็ปไซต์กรมบังคับคดี www.led.go.th และทางเว็ปไซต์ www.lawamendment.go.th และจัดประชุมรับฟังความคิดเห็นเมื่อวันที่ ๑๑ กรกฎาคม ๒๕๖๑ โดยมีผู้แทนจากหน่วยงานภาครัฐและเอกชน สถาบันการเงิน สํานักงานกฎหมาย องค์กรอิสระ เข้าร่วมประชุมรับฟังความคิดเห็น จํานวน ๑๔๐ คน การจัดประชุมรับฟังความคิดเห็นเพื่อให้เป็นไปตามรัฐธรรมนูญแห่งราชอาณาจักรไทยพุทธศักราช ๒๕๖๑ มาตรา ๗๗ เพื่อนําความคิดเห็น ของผู้ที่เกี่ยวข้อง มาวิเคราะห์ผลกระทบที่อาจเกิดขึ้นจากกฎหมาย
๓.๒. ร่างพระราชบัญญัติเจ้าพนักงานบังคับคดี พ.ศ. .... เพื่อให้กระบวนการบังคับคดีแพ่งมีประสิทธิภาพมากขึ้น สร้างความเชื่อมั่นให้กับนักลงทุนต่างชาติ ยกระดับความเป็นมาตรฐานวิชาชีพของเจ้าพนักงานบังคับคดี ปรับปรุงวิธีการได้มาและการดํารงตําแหน่งของเจ้าพนักงานบังคับคดี ความรู้ ความเชี่ยวชาญในวิชาชีพ
กรมบังคับคดีได้เสนอร่าง พรบ. เจ้าพนักงานบังคับคดี ไปยังกระทรวงยุติธรรมเมื่อเดือนเมษายน ๒๕๖๐ และขณะนี้อยู่ระหว่างกระทรวงยุติธรรมส่งร่างพระราชบัญญัติเจ้าพนักงานบังคับคดี พ.ศ. .... ให้หน่วยงานที่เกี่ยวข้องพิจารณาแล้วเมื่อวันที่ ๒๕ มิถุนายน ๒๕๖๑ เพื่อให้ส่งหน่วยงานที่เกี่ยวข้องส่งความเห็นกลับไปยังกระทรวงยุติธรรม
๔. ด้านการพัฒนากระบวนการบังคับคดีด้วยระบบสารสนเทศ
๔.๑ กรมบังคับคดีได้ประกาศ Kick Off “กรมบังคับคดีหน่วยงานนําร่องทักษะด้านดิจิทัล” เพื่อพัฒนากระบวนการบังคับคดีและพัฒนาทักษะด้านดิจิทัลของบุคลากร ๔ ด้าน ได้แก่ ความสามารถ ความรู้ประสบการณ์ และคุณลักษณะ เพื่อปรับเปลี่ยนหน่วยงานไปสู่หน่วยงานดิจิทัลตามนโยบายของรัฐบาล
๔.๒ กรมบังคับคดีได้ยกเลิกสําเนาเอกสารราชการ (Zero Copy) ที่ไม่ต้องเรียกรับจากประชาชน และ
ปักหมุดจุดให้บริการ ระบุพิกัด ชื่อที่อยู่ ของหน่วยงาน พร้อมแสดงรายละเอียดงานบริการ ขั้นตอนและเอกสารที่ต้องจัดเตรียม ผ่านทาง Application Longdoo Map ของภาครัฐ เพื่ออํานวยความสะดวกให้กับประชาชนในมิติต่างๆ และทราบถึงความพึงพอใจของประชาชนต่อการรับบริการ
๔.๓ เริ่มการจ่ายสํานวนคดีล้มละลายด้วยระบบอิเล็กทรอนิกส์ (Random) เฉพาะสํานวนคดีที่ได้รับจากศาลล้มละลายกลาง ตั้งแต่วันที่ ๑ กรกฎาคม ๒๕๖๑ เพื่อความโปร่งใสในการปฎิบัติหน้าที่ โดยผู้รับบริการสามารถตรวจสอบ ชื่อเจ้าพนักงานพิทักษ์ทรัพย์ กองบังคับคดีล้มละลาย และหมายเลขโทรศัพท์ ผ่านทางเว็ปไซต์กรมบังคับคดี www.led.go.th หรือ ตู้ Kiosk ณ กรมบังคับคดี
๕. ด้านการดําเนินการที่สําคัญ
๕.๑) การพัฒนาและการรังสรรค์นวัตกรรมในรูปแบบใหม่ (Sandbox)
กรมบังคับคดีได้รับเลือกเป็นหน่วยงานนําร่องการพัฒนาและการรังสรรค์นวัตกรรมในรูปแบบใหม่ (Sand Box) ในการเป็นหน่วยงานราชการ ๔.๐ ตามมติที่ประชุมคณะกรรมการขับเคลื่อนการปฏิรูปเพื่อรองรับการปรับเปลี่ยนตามนโยบาย Thailand ๔.๐ เมื่อวันที่ ๘ พฤศจิกายน ๒๕๖๐ ในการขับเคลื่อนภารกิจสําคัญให้เกิดผลอย่างเป็นรูปธรรม สอดคล้องกับนโยบาย THAILAND ๔.๐ โดยมีเป้าหมายการผลักดันทรัพย์สิน จํานวน ๑๑๐,๐๐๐,๐๐๐,๐๐๐ บาท เพื่อให้การขับเคลื่อนภารกิจได้เป้าหมายตามที่กําหนด
๕.๒ กรมบังคับคดีได้รับเลือกกรมบังคับคดี เป็นหน่วยงานภาครัฐต้นแบบการสร้างและพัฒนากําลังคนภาครัฐเพื่อนําไปสู่ดิจิทัลไทยแลนด์
ตามที่ อ.ก.พ. วิสามัญเฉพาะกิจเกี่ยวกับการขับเคลื่อนการพัฒนาทักษะด้านดิจิทัลของข้าราชการ ได้มีมติให้กรมบังคับคดี ได้รับเลือกให้เป็นหน่วยงานภาครัฐต้นแบบการสร้างและพัฒนากําลังคนภาครัฐเชิงกลยุทธ์ เพื่อนําไปสู่ดิจิทัลไทยแลนด์ เพื่อปรับเปลี่ยนหน่วยงานไปสู่หน่วยงานดิจิทัลตามนโยบายของรัฐบาล โดยมีเจตจํานงที่จะร่วมมือกันสร้างและพัฒนาต้นแบบการสร้างและพัฒนากําลังคนภาครัฐเพื่อไปสู่ดิจิทัลไทยแลนด์ และถอดบทเรียนจากประสบการณ์ การดําเนินงานต่าง ๆ เพื่อเป็นองค์ความรู้ และเผยแพร่ ประชาสัมพันธ์ให้ส่วนราชการและหน่วยงานของรัฐนําไปปรับใช้ต่อยอดอย่างเหมาะสม เพื่อเป็นการขับเคลื่อนเศรษฐกิจและสังคมดิจิทัล
๕.๓ โครงการศึกษาและวิจัยการบังคับคดีกับทรัพย์สินดิจิทัล
กรมบังคับคดีได้ทําโครงการศึกษาแนวทางในการดเนินการกับทรัพย์สินดิจิทัล โดยศึกษาแนวทางการดําเนินการของต่างประเทส การวิเคราะห์กฎหมายที่เกี่ยวข้องกับสินทรัพย์ดิจิทัลทั้งหมดในประเทศไทย เพื่อนํามาวางแผนกําหนดแนวทางการบังคับคดีในประเทศไทย รวมถึงการประเมินมูลค่าเพื่อการขายทอดตลาด โดยมีระยะเวลาในการดําเนินการ ๑๒๐ วัน คาดว่าจะเสร็จภายในเดือน พฤศจิกายน ๒๕๖๑
๖. การดําเนินการด้านต่างประเทศ
๖.๑ จัดการประชุมคองเกรสนานาชาติของสภาเจ้าพนักงานบังคับคดีระหว่างประเทศ ครั้งที่ ๒๓
กระทรวงยุติธรรมและกรมบังคับคดีร่วมกับสภาเจ้าพนักงานบังคับคดีระหว่างประเทศ (UIHJ) เป็นเจ้าภาพจัดการประชุมคองเกรสนานาชาติของสภาเจ้าพนักงานบังคับคดีระหว่างประเทศ ครั้งที่ ๒๓ (UIHJ XXIII Congress : Bangkok (Thailand)) ภายใต้หัวข้อ “หลักประกันความยุติธรรมที่มั่นคงและยั่งยืน : เจ้าพนักงานบังคับคดี องค์ประกอบสําคัญของหลักธรรมาภิบาล” (Guaranteeing a Secure and Sustainable Justice: The Judicial Officer, an Essential Element of Good Governance) เมื่อวันที่ ๑ - ๔ พฤษภาคม ๒๕๖๑ ในการประชุมดังกล่าวได้มีการแลกเปลี่ยนความรู้และประสบการณ์ด้านการบังคับคดีของในแต่ละประเทศ และที่ประชุมได้มีมติเป็นเอกฉันท์ให้กรมบังคับคดีเป็นสมาชิกถาวร (Full Member) ของสภาเจ้าพนักงานบังคับคดีระหว่างประเทศ ซึ่งเป็น ๑ ในจํานวน ๙๓ ประเทศ ซึ่งกรมบังคับคดีจะมีสิทธิเต็มรูปแบบในการแลกเปลี่ยนและแสดงความคิดเห็นและประสบการณ์ และลงคะแนนเสียงในประเด็นต่าง ๆในการบริหารจัดการสภาเจ้าพนักงานบังคับคดีระหว่างประเทศเพื่อพัฒนาวิชาชีพของเจ้าพนักงานบังคับคดี
นอกจากนี้ที่ประชุม ได้เลือกคณะกรรมชุดใหม่ของสภาเจ้าพนักงานบังคับระหว่างประเทศมีวาระ ๓ ปี (๒๐๑๘-๒๐๒๑)โดยสมาชิกแบบถาวรของสภาเจ้าพนักงานบังคับคดีระหว่างประเทศได้ลงคะแนนเลือก
นายมาร์คสมิช เจ้าพนักงานบังคับคดีประเทศเบลเยี่ยม เป็นประธานกรรมการและเลือกนางสาวรื่นวดี
สุวรรณมงคล อธิบดีกรมบังคับคดี ร่วมเป็นกรรมการในคณะกรรมการสภาเจ้าพนักงานบังคับคดีระหว่างประเทศเป็นครั้งแรก
๖.๒ การเตรียมการจัดประชุมด้านการบังคับคดีร่วมกับหน่วยงานด้านการบังคับคดีล้มละลายของประเทศสมาชิกอาเซียน และประเทศคู่เจรจา (จีน ญี่ปุ่น และเกาหลีใต้) ว่าด้วยสิทธิของเจ้าหนี้และลูกหนี้ และมาตรการการเยียวยา “การพัฒนาอย่างยั่งยืน : กลไกเจ้าพนักงานพิทักษ์ทรัพย์เอกชนและสิทธิหลักประกัน (International Conference on Creditors’/Debtors’ Rights and Remedies “Sustainable Development : Introducing Private Trustees in Bankruptcy and Developing Security Interests Regime”มีกําหนดจัดการประชุมในวันที่ ๑๔-๑๖ สิงหาคม ๒๕๖๑ โดยพลอากาศเอกประจิน จั่นตอง รัฐมนตรีว่าการกระทรวงยุติธรรม ได้ให้เกียรติเป็นประธานเปิดการประชุม และ หม่อมหลวงปนัดดา ดิศกุล รัฐมนตรีประจํานายกรัฐมนตรี ปฏิบัติราชการกระทรวงยุติธรรม ปาฐกถาพิเศษในหัวข้อ “น้อมนําศาสตร์พระราชาและหลักธรรมาภิบาล เพื่อการปฏิรูปกระบวนการยุติธรรมอย่างยั่งยืน” การประชุมครั้งนี้โดยได้รับความร่วมมือจาก World Bank , UNCITRAL , IAIR , UIHJ และสํานักงาน ก.พ.ร. และหน่วยงานต่างๆ ที่เกี่ยวข้องในการจัดการประชุม และมีหัวข้อต่างๆ ที่น่าสนใจดังนี้
“เจ้าพนักงานพิทักษ์ทรัพย์เอกชน:หลักการและแนวความคิดในการมอบหมายให้เอกชนเป็น
ผู้ดําเนินภารกิจเจ้าพนักงานพิทักษ์ทรัพย์ มุมมองและแนวโน้มของสากล ตลอดจนประเด็นที่ท้าทาย” นําเสนอหลักการและแนวความคิดพื้นฐานในการให้เอกชนเป็นผู้ดําเนินงานในกระบวนการล้มละลาย/
ฟื้นฟูกิจการ ผ่านมุมมองขององค์การระหว่างประเทศผู้ปฏิบัติงานที่เป็นเอกชน ได้แก่ องค์การเจ้าพนักงานผู้ปฏิบัติงานด้านล้มละลายระหว่างประเทศ (IAIR) สภาเจ้าพนักงานบังคับคดีระหว่างประเทศ (UIHJ) มุมมองของนักวิชาการ ตลอดจนมุมมองผู้มีประสบการณ์จริงในการปฏิบัติงาน
“เจ้าพนักงานพิทักษ์ทรัพย์:ปัจจัยความสําเร็จและแนวทางปฏิบัติที่ดีเลิศ” นําเสนอและถ่ายทอดประสบการณ์ แนวปฏิบัติที่ดี และปัจจัยที่ส่งผลต่อความสําเร็จในการบริหารจัดการทรัพย์สินของลูกหนี้ ตลอดจนประเด็นที่ท้าทายในการปฏิบัติงานและการกํากับดูแล
“กฎหมายแม่แบบว่าด้วยสิทธิหลักประกัน ของคณะกรรมาธิการสหประชาชาติว่าด้วยกฎหมายการค้าระหว่างประเทศ” นําเสนอหลักการพื้นฐานของกฎหมายเกี่ยวกับสิทธิหลักประกัน และบรรยายสรุปกฎหมายแม่แบบว่าด้วยสิทธิหลักประกัน ของคณะกรรมาธิการสหประชาชาติว่าด้วยกฎหมายการค้าระหว่างประเทศ
อธิบดีกรมบังคับคดี กล่าวเพิ่มเติมถึงแผนกิจกรรมที่สําคัญของไตรมาสที่ ๔ กรมบังคับคดีกําหนดจัดกิจกรรมที่สําคัญ ๔ กิจกรรมหลัก ดังนี้
๑. โครงการมหกรรมขายทอดตลอดทรัพย์สินในพื้นที่ ๔ ภาค ได้แก่
๑.๑ โครงการมหกรรมขายทอดตลอดทรัพย์สินในพื้นที่ภาคตะวันออกเฉียงเหนือ (จังหวัดนครราชสีมา บุรีรัมย์ และชัยภูมิ) ในวันที่ ๒๑ กรกฎาคม ๒๕๖๑ และวันที่ ๑๑ สิงหาคม ๒๕๖๑
๑.๒ โครงการมหกรรมขายทอดตลาดทรัพย์สินในพื้นที่จังหวัดสงขลา ปัตตานี ยะลา สตูล ตรัง และพัทลุง ในวันที่ ๘ กันยายน ๒๕๖๑ และวันที่ ๒๙ กันยายน ๒๕๖๑
๑.๓ โครงการมหกรรมขายทอดตลาดทรัพย์สินในพื้นที่จังหวัดเชียงใหม่ ลําปาง และลําพูน ในวันที่ ๑๕ กันยายน ๒๕๖๑
๑.๔ โครงการมหกรรมขายทอดตลาดในพื้นที่จังหวัดนครนายก ฉะเชิงเทรา และชลบุรี ในวันที่ ๗ กันยายน ๒๕๖๑
นอกจากนี้ จัดมหกรรมขายทอดตลาดทรัพย์สินร่วมกับหน่วยงานทั้งภาครัฐและเอกชน ในเดือนกรกฎาคม ๒๕๖๑ โดยร่วมกับธนาคารกสิกรไทย ธนาคารอาคารสงเคราะห์ (ธอส.) และบริษัทบริหารสินทรัพย์ กรุงเทพพาณิชย์ จํากัด มหาชน
๒. การบูรณาการการทําบันทึกข้อตกลงความร่วมมือ (MOU) กับสํานักงาน ก.พ. และสํานักงานคณะกรรมการดิจิทัลเพื่อเศรษฐกิจและสังคมแห่งชาติ ในวันที่ ๒๕ กรกฎาคม ๒๕๖๑ เพื่อความร่วมมือในการเสริมสร้างและพัฒนาต้นแบบการสร้างและพัฒนากําลังคนภาครัฐเพื่อไปสู่ดิจิทัลไทยแลนด์ และถอดบทเรียนจากประสบการณ์การดําเนินงานต่างๆ เพื่อเป็นองค์ความรู้ และเผยแพร่ประชาสัมพันธ์ให้ส่วนราชการและหน่วยงานของรัฐนําไปปรับใช้ต่อยอดอย่างเหมาะสม เพื่อเป็นการขับเคลื่อนเศรษฐกิจและสังคมดิจิทัลต่อไป